# 1. Uvod

U ovom diplomskom radu nastojaćemo da pojasnimo stvarne i lične službenosti koje se protežu kroz Zakon o stvarnim pravima Republike Srpske.(ZSP) Službenost je ograničeno stvarno pravo na nečijoj stvari koje ovlašćuje svog nosica da se na određeni način služi tom stvari (poslužna stvar), a njen vlasnik je dužan da to trpi ili nešto propušta.[[1]](#footnote-2)

Službenosti (servitutes) su stvarna prava na tuđoj stvari koja ovlašćuju njenog titulara da na određeni način u ograničenoj mjeri koristi tuđu stvar.Nazivaju se službenosti zato što nekome nečija stvar služi, odnosno neko lice koje se zove titular službenosti ima pravo da se koristi stvarima na kojima neko drugo lice ima pravo svojine.[[2]](#footnote-3)

Službenosti spadaju u stvarna prava na tuđim stvarima (iura in re aliena) u koja osim službenosti spadaju i založna prava, kao i dugoročni zakupi zemlje sa stvarnopravnim dejstvom. Stvarnim pravima na tuđim stvarima nazivana su sva prava koja su imala stvarnopravno dejstvo a nisu svojina.[[3]](#footnote-4) Takvo ime su dobila po tome što je titular ovih prava bilo neko drugo lice a ne vlasnik stvari. Ova prava su bila vrlo raznovrsna po svojoj sadržini, ali su imala zajedničku karakteristiku da su djelovala prema svima (erga omnes) i da su ograničavala pravo svojine vlasnika stvari.

1. Član 186 ZSP. [↑](#footnote-ref-2)
2. O. Stanojević, „Rimsko pravo“, Dosije studio, Beograd, 2008. str. 221. [↑](#footnote-ref-3)
3. D. Stojčević, „ Rimsko privatno pravo*“*,Savremena administracija, Beograd, 1977. str. 152.

   Članovi 49-59 ZOSPO.

   Član 60 ZOSPO. [↑](#footnote-ref-4)